James Bond se motor vir byna R60 miljoen verkoop(Foto: James Bond 007/Facebook) ŉ Replika van ŉ Aston Martin DB5 wat vir toertjies in die James Bond-lokettreffer No Time To Die gebruik is, is onlangs vir byna R60 miljoen op ŉ veiling verkoop. Christie’s-afslaers sê die opbrengs uit die verkope sal aan liefdadigheidsorganisasies geskenk word, tesame met die opbrengs uit die verkope van 24 ander items wat op ŉ spesiale veiling verkoop is. Die motor is vir £2,92 miljoen (sowat R58,9 miljoen) verkoop. Die spesiale veiling vier 60 jaar van 007. Die replika is toegerus met nagemaakte masjiengewere agter die kopligte. Nog items is tot 5 Oktober op Christie’s se webwerf te koop. Die replika van die ikoniese Aston, een van agt wat spesiaal vir die 2021-fliek ontwerp en vervaardig is, is die enigste DB5-waagtoertjiemotors wat deur Aston Martin en EON Productions te koop aangebied word, aldus Christie’s. Op dieselfde veiling is die ikoniese Fabergé-eier uit Octopussy vir £327 600 (R6,6 miljoen) verkoop – meer as 54 keer die verwagte prys. ŉ Omega Seamaster-duikhorlosie wat Daniel Craig gedra het, is vir £226 000 (R4,6 miljoen) verkoop.